**Likumprojekta “Grozījums likumā “Par autoceļiem”” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Ministru kabineta 2016.gada 22.novembra sēdes protokollēmuma (protokols Nr.64, 28.§) 2.punkts. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ministru kabineta 2016.gada 22.novembra sēdē tika pieņemti Ministru kabineta noteikumi Nr.738 “Noteikumi par caurlaidēm, kas dod tiesības transportlīdzekļu vadītājiem darba uzdevumu pildīšanas laikā neievērot atsevišķas ceļu satiksmes noteikumu prasības” (turpmāk – Noteikumi Nr.738). Noteikumi Nr.738 nosaka kārtību, kādā lieto caurlaidi, kas dod tiesības pasta komersantu, institūciju transportlīdzekļu, inkasentu un inkasācijas apsardzes transportlīdzekļa vadītājam darba uzdevumu pildīšanas laikā neievērot apstāšanās un stāvēšanas noteikumus un ceļa zīmju "Braukt aizliegts", "Mehāniskajiem transportlīdzekļiem braukt aizliegts" un "Kravas automobiļiem braukt aizliegts" (turpmāk – caurlaide) prasības. Valsts un pašvaldības policija ir informējusi Satiksmes ministriju par konstatētiem gadījumiem, kad transportlīdzeklis, kuram ir izsniegta caurlaide, tiek novietots uz ielas braucamās daļas vai uz ietves blakus brīvām pašvaldības maksas autostāvvietām, tādējādi, apgrūtinot ceļa satiksmi vai gājēju pārvietošanos.Likuma “Par autoceļiem” 6.panta četri prim daļa paredz, ka pašvaldība ar saistošajiem noteikumiem var paredzēt, ka par transportlīdzekļa novietošanu uz pašvaldības autoceļa vai ielas stāvēšanai drīkst iekasēt maksu.Līdz ar to veidojas situācija, ka, lai nepārkāptu pašvaldību saistošajos noteikumos noteikto, transportlīdzekļi netiek novietoti tukšās maksas autostāvvietās, bet vietās, kuras tiek regulētas ar apstāšanās vai stāvēšanas aizliegumiem, tādējādi radot zināmus riskus transporta un gājēju kustībai.Lai novērstu minēto, izstrādāts likumprojekts, kas paredz, ka transportlīdzekļus, kuriem izsniegta Ceļu satiksmes likuma 45.panta otrajā daļā paredzētā caurlaide, caurlaides lietošanas noteiktajā kārtībā bez maksas var novietot stāvēšanai uz laiku, kas nav ilgāks par 30 minūtēm, uz pašvaldības autoceļa vai ielas maksas autostāvvietās. Noteikumi Nr.738 paredz, ka, ja netiek ievēroti caurlaides izmantošanas nosacījumi (caurlaides nenovietošana norādītajā vietā, atļautā transportlīdzekļa stāvēšanas laika pārsniegšana, pasta komersanta pavaddokumentu, kas pamato darba uzdevuma veikšanu konkrētajā adresē, neuzrādīšana policijas darbiniekam), tad caurlaides lietotājam nav tiesību izmantot caurlaidi noteikumos Nr.738 noteiktajā kārtībā. Minētais būtu attiecināms arī uz pašvaldību maksas autostāvvietu izmantošanu, vajadzības gadījumā precizējot attiecīgās pašvaldības saistošos noteikumus, papildinot tos ar tiesībām maksas autostāvvietu apsaimniekotājam vai tā pilnvarotai personai kontrolēt transportlīdzekļa novietošanas atbilstību Noteikumu Nr.738 prasībām, nepiesaistot policijas darbiniekus.  |
| 3. | Projekta izstrādē iesaistītās institūcijas | Satiksmes ministrija |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Pasta komersanti, kas sniedz pasta pakalpojumus (2016.gadā Sabiedrisko pakalpojumu regulēšanas komisijas reģistrā reģistrētiem pasta komersantiem izsniegtas 834 caurlaides), apsardzes komersanti un kredītiestāžu iekšējās drošības dienesti, kas veic skaidras naudas inkasāciju (uz 18.05.2016. Valsts policijas licencēšanas komisija ir izsniegusi 107 speciālās caurlaides inkasācijas transportlīdzekļiem), kā arī Saeima, Valsts prezidenta Kanceleja, Valsts kanceleja, Augstākā tiesa, Ģenerālprokuratūra un ministrijas (2016.gadā tika izsniegtas 62 caurlaides).Pašvaldības, kuru saistošie noteikumi paredz maksas autostāvvietas. |
| 2. | Tiesiskā regulējuma ietekme uz tautsaimniecību un administratīvo slogu | Tiks samazināts administratīvais slogs pasta komersantu, inkasācijas apsardzes un institūciju transportlīdzekļu vadītājiem, pildot darba uzdevumus. |
| 3. | Administratīvo izmaksu monetārs novērtējums | Monetārais novērtējums vērtējams kā maznozīmīgs, salīdzinot ar administratīvā sloga samazinājumu, kas veicinās pasta komersantu un inkasācijas apsardzes sniegto pakalpojumu, kā arī institūciju dokumentu piegādes kvalitātes uzlabojumu un laika ekonomiju.  |
| 4. | Cita informācija | Grozījums likumā “Par autoceļiem” veicinās iespēju transportlīdzekli, kuram izsniegta caurlaide Noteikumu Nr.738 noteiktajā kārtībā, novietot tā, lai tas netraucētu vai neapdraudētu satiksmes drošību kopumā. |
|  |  |  |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Nepieciešamie saistītie tiesību aktu projekti | Pašvaldību saistošie noteikumi, kas regulē maksas autostāvvietu apsaimniekošanas un lietošanas kārtību. |
| 2. | Atbildīgā institūcija | Pašvaldības dome |
| 3. | Cita informācija | Likumprojektā paredzēts, ka tas stājas spēkā 2018.gada 1.janvārī, tādejādi nodrošinot pārejas periodu jaunā tiesiskā regulējuma ieviešanai, kura laikā jāizdara likumam “Par autoceļiem” atbilstoši grozījumi pašvaldību saistošajos noteikumos. |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Satiksmes ministrija informēja sabiedrību par likumprojekta izstrādi 2017.gada 9.janvārī, ievietojot Satiksmes ministrijas tīmekļa vietnes sadaļā „Sabiedrības līdzdalība” paziņojumu par līdzdalības procesu un nodrošinot iespēju ieinteresētajām pusēm izteikt viedokli un priekšlikumus. |
| 2. | Sabiedrības līdzdalība projekta izstrādē  | Likumprojekta izstrādes procesā kā sabiedrības līdzdalības veids tika izmantots paziņojums Satiksmes ministrijas tīmekļa vietnē par līdzdalības procesu. |
| 3. | Sabiedrības līdzdalības rezultāti  | Sabiedriskās apspriešanas gaitā priekšlikumi par likumprojektu netika saņemti.  |
| 4. | Cita informācija | Nav. |
|  |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Pašvaldības, kuras ir noteikušas maksas autostāvvietas, Valsts policija un pašvaldības policija.  |
| 2. | Projekta izpildes ietekme uz pārvaldes funkcijām institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Saistībā ar likumprojekta izpildi nav nepieciešams veidot jaunas institūcijas vai likvidēt, reorganizēt esošās. |
| 3. | Cita informācija | Nav. |

Anotācijas III un V sadaļa – projekts šīs jomas neskar.

Satiksmes ministrs U. Augulis

Vīza: valsts sekretārs K. Ozoliņš

07.03.2017. 13:39

770

Birjukovska 67028357

elita.birjukovska@sam.gov.lv